Collins Chabane: Begrafnisreëlings bekendMinister Collins Chabane Foto: Departement van kommunikasie (GovernmentZA Flickr) ŉ Rou- en begrafnisdiens sal vir Collins Chabane, minister van staatsdiens en administrasie wat Sondag in ŉ ongeluk oorlede is, gehou word. Pres. Jacob Zuma het in ŉ verklaring bekend gemaak dat daar Donderdag ŉ roudiens by die Pretoria-stadsaal gehou sal word. Chabane sal Saterdag in Malamulele in Limpopo ter ruste gelê word. Volgens Zuma sal Chabane ŉ amptelike begrafnis ontvang aangesien hy ŉ dienende minister was. Zuma het ook opdrag gegee dat die nasionale vlag Saterdag halfstok by alle vlagpale in Suid-Afrika moet hang. Chabane, sy bestuurder en ŉ lyfwag is Sondagoggend dood nadat hul motor teen ŉ vragmotor op die N1-hoofweg naby Polokwane gebots het. Die vragmotor was glo besig om ŉ U-draai te maak. Die vragmotorbestuurder is in hegtenis geneem en verskyn Dinsdag in die hof.